Uviten: Det siste, håpløse påfunnet fra kostholdsguruene er at nesten alt vi drikker er skadelig

Det er ikke dumt å vise sunn skepsis til forskning og offentlig helsepolitikk, men det er dumt å lage seg sine egne fakta og tviholde på dem.

- Norsk drikkevann er av det beste i verden. Det betyr ikke at vannet får være i fred for forskere og kontrollinstanser, skriver Nina Kristiansen. Larsen, Håkon Mosvold/NTB scanpix

Nina Kristiansen Ansvarlig redaktør for forskning.no

14. okt. 2015 21:56 Sist oppdatert 15. oktober 2015

Viten er Aftenpostens satsing på forskning og vitenskap, der forskere og fagfolk fra hele landet bidrar med artikler.

I Uviten skriver Nina Kristiansen, Kristian Gundersen, Øyvind Østerud og Simen Gaure hver uke om det de mener er dårlig forskning, flau formidling, kunnskapsløse politiske forslag og ren fusk.

Vi lever trygt i Norge. Vi behøver ikke lenger frykte ville dyr og fremmede soldater. Vi dør ikke lenger av sult. Vi har utryddet sykdommer, lever lengre enn noensinne og har aldri spist bedre eller vært friskere.

Likevel er mange utrygge. Nye og usynlige fiender har tatt over trusselbildet – og de skal finnes i mat og drikke.

Drikkene er sykmeldt

Denne uken kom Niels Christian Geelmuyden ut med en bok om drikker. Ifølge forlaget avslører han at "mange av våre vanligste drikkevarer er forurenset av helseskadelige gift— og fremmedstoffer".

Les intervjuet med Geelmuyden:

Les også - Vi trenger myndigheter som forteller at laksen er blitt pølse

Vi har av alle mulige slags kostholdsguruer lært at store deler av matbutikken er usunn eller farlig. Nå har Geelmuyden sykmeldt drikkeseksjonen.

Kontrollsystemer

Norsk drikkevann er av det beste i verden. Det betyr ikke at vannet får være i fred for forskere og kontrollinstanser. Det kommer stadig studier på mineraler, mikroorganismer og muggsopp i vann. Systemene for vannforsyning sjekkes hyppig, og prøver viser noen ganger at det må tiltak til.

Geelmuyden tolker denne aktiviteten dithen at det står dårlig til. Jeg tolker akkurat samme aktivitet som at vi har gode kontrollsystemer i Norge.

Laksen blir dessuten til gris fordi den har spist det samme som gris i ti år, sier Geelmuyden til Aftenposten. Det er snedig sagt, men bare tull. Indere blir ikke til kaniner fordi de har levd på grønnsaker i uminnelige tider.

Forskningen om mat

Landbruksforskerne har mange ganger friskmeldt grønnsaker og frukt. De finner sjelden eller aldri rester etter sprøytemidler i norske landbruksprodukter, og utenlandske produkter blir testet nøye.

Kjemikere rister på hodet av redselen for kjemikaliene, for alt er kjemi. Det finnes kjemikalier som er bra eller dårlige for oss, men det har lite med om de er fremstilt i industrien eller finnes naturlig.

Les også:

Les også Hvorfor skriver mediene om relativt ufarlige produkter som om livet sto på spill?

Biologer rister på hodet og prøver å fortelle at også naturen er full av gift. Planter og dyr har utviklet giftstoffer for å holde fiender unna. Mengdene er så små at de ikke er skadelige for mennesker.

Ernæringsforskerne rister på vår redsel for fett, karbohydrater, gjær, gluten, tilsettingsstoffer, kalorier, kjøtt, fett, sukker, salt og melkeprodukter. Det handler om moderate mengder og balanse i kostholdet, sier de og det har de alltid sagt.

Forskere fra mange fagfelt er oppgitt over nordmenns knasking av dyre vitaminer og kosttilskudd, som har ingen eller liten virkning for noe som helst.

Usunn frykt for mat

Det er ikke dumt å vise sunn skepsis til forskning og offentlig helsepolitikk, men det er dumt å lage seg sine egne fakta og tviholde på dem. Forskningen består av mange enkeltstudier, som alene ikke bør gis stor vekt. Det er når forskningsbasert kunnskap står sammen at det blir tyngde av det og verdt å bruke til noe.

Mange av kostholdsprofetene, Geelmuyden inkludert, er ivrige brukere av forskning. Men de tar med litt her og noe helt annet der. De lager et byggverk av håndplukkede studier og spredte fakta, og presenterer det som nye og ubehagelige sannheter.

De selvoppnevnte helseekspertene svartelister matvarer og er kritiske til politikerne. Dette er mikset med intens tro på andre matvarer, som skal gi sunn kropp og lengre liv. Det åpner veien for mirakelproduktene, som skal holde oss unge, slanke, friske og pene.

Det er ikke usunn drikke og mat som er problemet, men den intense kampanjen som Geelmuyden og andre kostholdsprofeter holder i gang. Det er den som gjør folk redde.